Ulf Aas

Ulf Aas (1919–2011) var en norsk tegner og illustratør. Han var særlig kjent som avistegner i Aftenposten. 

 Biografi 

Ulf Aas ble født 14. september 1919 i daværende Aker kommune. Han var sønn av fotballspilleren Macken W. Aas (1891–1960) og Gudrun Aagot «Dudu» Aas (1888–1979), datter av maleren Jens Wang. 

Han ble utdannet ved SHKS der han gikk ett år i bokkunstklassen. Aas ble ansatt som reklametegner i A/S Høydahl Ohme reklamebyrå i 1939, men begynte å arbeide som avistegner for Aftenposten fra 1. januar 1948. Han leverte bidrag til avisa helt fram til sin død, blant annet til Per Arne Dahls søndags-betraktninger «Under en åpen himmel». 

Ulf Aas har skildret natur i lyriske stemninger, tegnet teater, ballett og veddeløp, ofte med fokus på bevegelse, reiseskisser og treffsikre, følsomme portretter i en lett og elegant stil gjerne utført med penn og blekk. Han har ellers illustrert over 200 bøker, og teatertegningene omfatter over 2000 forestillinger. Han har hatt sju separatutstillinger og deltatt på en rekke kollektivutstillinger

Ulf Aas ble innjøpt av Nasjonalgalleriet i Oslo da han var 31 år. Han er også innkjøpt av Bergen Billedgalleri, Riksgalleriet og Norsk kulturråd. Aas døde den 16. desember 2011 i en alder av 92 år.Aftenposten.no – Tegneren Ulf Aas er død (Av Harald Stanghelle. Publisert og besøkt 16. desember 2011)

 Priser 
Han mottok Kirke- og undervisningsdepartements pris for barnebokillustrasjoner i 1965. Han har fått Oslo bys kunstnerpris og er kommandør av Tegnerforbundets orden. I 1999 ble han utnevnt til ridder av 1. klasse av St. Olavs Orden. Han har også Deltagermedaljen med rosett for deltagelse i andre verdenskrig.

 Referanser 

 Kilder 
 Sturle Scholz Nærø: Håper stadig å få det til Aftenposten Kultur 14. september 2009 side 8
 Ulf Aas 90 år Fødselsdagsomtale i Aftenposten Kultur 14. september 2009 side 11

 Eksterne lenker 

Kategori:Norske illustratører
Kategori:Norske tegnere
Kategori:Norske avistegnere
Kategori:Riddere av 1. klasse av St. Olavs Orden
Kategori:Deltagermedaljen
Kategori:Vinnere av kulturdepartementets barnebokpriser
Kategori:Personer fra Oslo